Is jy die tipe persoon wat duidelike antwoorde vir alles nodig het? Die waarheid is dat ons nie antwoorde het vir baie wat in die wêreld gebeur nie. God se antwoord op baie van die kwessies waarmee ons sukkel is: ‘Ek sal dit later verduidelik!’ Die moderne wetenskap probeer ons oortuig dat alles, met genoeg tyd, konkreet, presies, meetbaar en bewysbaar is. Ons het egter ontdek dat dit nie so is nie. Byvoorbeeld, hoekom tref ‘n tragedie een familie en nie ‘n ander nie? Hoekom gooi die mense wat kos het meer kos weg as wat nodig is om die honger mense te voed? Hoekom sterf onskuldige kinders? Jy kan jouself met hierdie vrae mal maak en steeds nie die antwoorde vind nie. Wat staan jou te doen? Die Bybel sê: ‘Daarom, eet jou brood met blydskap. Drink jou wyn met ’n hart vol vreugde. Want God het lankal reeds dit goedgekeur wat jy doen… Leef gelukkig saam met die vrou wat jy liefhet… Doen met toewyding alles wat jou hand vind om te doen… Die vinnigste wen nie die resies nie. Die sterkstes wen nie die geveg nie. Ook dié met wysheid is nie dié wat kos het nie. Dis nie verstandiges wat ryk word, of dié met kennis met wie dit goed gaan nie. Alles word bepaal deur tyd en gebeurtenisse. Niemand kan voorspel wanneer sy tyd aanbreek nie. Dis soos visse wat gevang word in ’n net, soos voëls gevang word in ’n wip, so word die mens gevang in tye van teëspoed as dit onverwags op hom toesak’ (verse 7-12 NLV). Leer om te lewe met hierdie onbeantwoorde vrae, vertrou op God met jou hele hart, en put die meeste uit elke dag. Dit is die Bybel se formule vir geluk.